ሲ.ኤን.ኤን ኢትዮጵያን ልዩ የሚያደርጓትን 10 የጉብኝት ስፍራዎች ይፋ አደረገ
አዲስ አበባ፤ ሐምሌ 16/2005 (ዋኢማ) – ሲ.ኤን.ኤን በድረ ገጹ በዓለማችን ላይ ሊጎበኙ የሚገባቸው ቦታዎችን በመለየት አስቀምጧል፡፡ በዚህ ድረ ገጹ ላይ ኢትዮጵያን ልዩ የሚያደርጓትን አስር የጉብኝት ስፍራዎችም ይፋ ተደርገዋል፡፡የቅዱስ ላሊበላና ሌሎች ውቅር አብያተ ክርስቲያናት መገኛነቷ፣ በአፋር አካባቢ የሚገኘው አስደናቂ የተፈጥሯዊ መሬት አቀማመጥ፣ ወንዶች ብቻ የሚገቡባቸው ጥንታዊ ገዳማት በተለይም ደግሞ የደብረ ዳሞ ገዳም መገኛነቷ፣ የታሪካዊቷ ጽላተ ሙሴ መገኛ ናት ተብሎ የምትታመን ሃገር መሆኗ፣ የጃማይካ ራስ ተፈሪያውያን ኃይማኖታዊ ቤታችን ብለው የሚያምኑባት ሃገር መሆኗ፣ የጎንደርን ዘመን የሚያስታውሰው የፋሲለደስ ቤተ-መንግስት ባለቤትነቷ ኢትዮጵያን ተመራጭ የቱሪስት መዳረሻ አድርጓታል፡፡እንደ ሲ.ኤን.ኤን ዘገባ ኢትዮጵያ የልዩ ቡና ጣዕም መገኛነቷ፣ በቅኝ ግዛት አለመገዛቷ፣ የበርካታ ኃይማኖቶች የመቻቻል ሃገር መሆኗን በቀላሉ በመኪና እየተዟዟሩ ተፈጥሮዋን ማድነቅ የሚቻልባት መሆኗን ለተመራጭነቷ በምክንያትነት አንስቷል፡፡የሲ ኤን ኤንን ዘገባ ኢሬቴድ እንተረጎመው የምርጥ ባህላዊ ምግቦች አዘጋጅ፣ የባህላዊ ቡና አፈላል ሥነ-ሥርዓት ባለቤት መሆኗ፣ በአራቱም የሃገሪቱ አቅጣጫዎቸ ላይ አመቺ በሆነ መንገድ እየተገነባ ያለውን መንገድና በሀገሪቱ ያለው ሰላምም ለመመረጧ ምክንያት ሆነዋል፡፡